Document ID: 32012D0207

ΚΑΤ’ ΕΞΟΥΣΙΟΔΌΤΗΣΗ ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Φεβρουαρίου 2012
σχετικά με την τροποποίηση του παραρτήματος III της απόφασης αριθ. 1080/2011/ΕΕ του Ευρωπαϊκού Κοινοβουλίου και του Συμβουλίου για τη χορήγηση εγγύησης της EE στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για έργα εκτός της Ευρωπαϊκής Ένωσης και την κατάργηση της απόφασης αριθ. 633/2009/ΕΚ, όσον αφορά τη Συρία
(2012/207/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση αριθ. 1080/2011/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, για τη χορήγηση εγγύησης της EE στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για έργα εκτός της Ευρωπαϊκής Ένωσης και την κατάργηση της απόφασης αριθ. 633/2009/ΕΚ (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Στα συμπεράσματα του Συμβουλίου της 23ης Μαΐου 2011 σχετικά με τη Συρία (2), η Ευρωπαϊκή Τράπεζα Επενδύσεων (ΕΤΕπ) καλείται να μην εγκρίνει προς το παρόν νέες χρηματοδοτικές πράξεις στη Συρία.
(2)
Το ψήφισμα του Ευρωπαϊκού Κοινοβουλίου της 7ης Ιουλίου 2011 σχετικά με τη Συρία, την Υεμένη και το Μπαχρέιν στο πλαίσιο της κατάστασης που επικρατεί στον Αραβικό Κόσμο και στη Βόρειο Αφρική χαιρετίζει τα συμπεράσματα του Συμβουλίου να επιβληθούν αυστηρότερα μέτρα στη Συρία και κυρίως να κληθεί η ΕΤΕπ να μην εγκρίνει προς το παρόν νέες χρηματοδοτικές πράξεις στη Συρία.
(3)
Η πολιτική και οικονομική κατάσταση στη Συρία έχει επιδεινωθεί περαιτέρω από την εποχή που εκδόθηκε η απόφαση αριθ. 1080/2011/ΕΕ.
(4)
Στα συμπεράσματα του Συμβουλίου της 14ης Νοεμβρίου 2011 σχετικά με τη Συρία (3) αποφασίστηκε να ληφθούν νέα περιοριστικά μέτρα κατά του καθεστώτος της Συρίας με την αναστολή της εκταμίευσης ή άλλων πληρωμών δυνάμει ή σε σχέση με υφιστάμενες δανειακές συμφωνίες μεταξύ της ΕΤΕπ και της Συρίας.
(5)
Στο πλαίσιο αυτό, το Συμβούλιο ενέκρινε σειρά περιοριστικών μέτρων, συμπεριλαμβανομένης της απαγόρευσης εκταμιεύσεων από την ΕΤΕπ που σχετίζονται με υφιστάμενες δανειακές συμφωνίες μεταξύ της ΕΤΕπ και της Συρίας, τα οποία εδραιώνονται πλέον στην απόφαση 2011/782/ΚΕΠΠΑ του Συμβουλίου, της 1ης Δεκεμβρίου 2011, σχετικά με περιοριστικά μέτρα κατά της Συρίας και για την κατάργηση της απόφασης 2011/273/ΚΕΠΠΑ (4), και στον κανονισμό (ΕΕ) αριθ. 36/2012 του Συμβουλίου, της 18ης Ιανουαρίου 2012, σχετικά με περιοριστικά μέτρα λόγω της κατάστασης στη Συρία και την κατάργηση του κανονισμού (EE) αριθ. 442/2011 (5).
(6)
Η Επιτροπή, με τη συμμετοχή της Ευρωπαϊκής Υπηρεσίας Εξωτερικής Δράσης, έκρινε ότι η συνολική οικονομική και πολιτική κατάσταση συνηγορούν υπέρ της αφαίρεσης της Συρίας από το παράρτημα III της απόφαση αριθ. 1080/2011/ΕΕ, το οποίο παραθέτει τον κατάλογο των χωρών που είναι επιλέξιμες για χρηματοδότησης από την ΕΤΕπ με την εγγύηση της ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο σημείο B.1 του παραρτήματος II της απόφασης αριθ. 1080/2011/ΕΕ απαλείφεται η λέξη «Συρία».
Άρθρο 2
Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 8 Φεβρουαρίου 2012.

Labels: 18
2
15
5